༄༅། །རྡོ་རྗེ་རྣལ་འབྱོར་མའི་ཞལ་གདམས་དོན་
བཅུ་གཅིག་མ་བཞུགས།
༄༅། །བླ་མ་དམ་པ་རྣམས་ལ་ཕྱག་འཚལ་ལོ། །རྡོ་རྗེ་རྣལ་འབྱོར་མ་ལ་ཕྱག་
འཚལ་ལོ། །ཐུགས་རྗེ་ཆེན་པོ་སྤྱན་རས་གཟིགས་ལ་ཕྱག་འཚལ་ལོ། །རྡོ་རྗེ་རྣལ་
འབྱོར་མའི་སྒྲུབ་པའི་ཐབས་ལ་དོན་བཅུ་གཅིག་གིས་ངེས་པར་བྱ་སྟེ། ཉལ་དང་
ལྡང་དང་བདུད་རྩི་མྱང༌། །ཚད་མེད་བླ་མ་བདག་ལྷར་བསྐྱེད། །འགྲོ་བ་དག་
པའི་རྣལ་འབྱོར་དང༌། །དཔའ་བོ་དཔའ་མོས་བྱིན་གྱིས་བརླབ། །ངག་བཟླས་ཡིད་
བཟླས་གཉིས་གཅིག་ཡིན། །བསམ་གྱིས་མི་ཁྱབ་རྣལ་འབྱོར་དང༌། ། སྤྱོད་ལམ་གྱི་
ནི་རྣལ་འབྱོར་ཏེ། ། དེ་ལྟར་རྣལ་འབྱོར་བཅུ་གཅིག་གོ། །དེ་ལ་དང་པོ་ཉལ་བའི་
རྣལ་འབྱོར་ནི། བསམ་གྱིས་མི་ཁྱབ་པའི་རྣལ་འབྱོར་བསྒོམས་ན་དེའི་ངང་ལ་ཉལ་
ལ། མ་བསྒོམས་ན་སྐད་ཅིག་གིས་སྟོང་པར་བསྒོམས་ལ་ཉལ་ལོ། །གཉིས་པ་ལྡང་
བ་ནི། ནམ་མཁའ་ལ་ཌ་མ་རུའི་སྒྲ། ཉེ་བའི་སྙིང་པོར་གྲག་པ་ཙམ་གྱིས་རྗེ་བཙུན་
མ་ཕྱག་མཚན་མེད་པའི་སྐུར་ལྡང་བར་བྱའོ། །གསུམ་པ་བདུད་རྩི་མྱང་བ་ནི། སྙིང་
གའི་བཾ་མཆོད་པའི་བསམ་པས་འབྲུ་གསུམ་བརྗོད་ཅིང་མྱང་བར་བྱ་སྟེ། དེའང་རབ་
ནི་རིལ་བུ་གསུམ། འབྲིང་གཉིས། ཐ་མ་གཅིག་མྱང་ངོ༌། །དེའང་མེད་ན་ཆང་ཧུབ་
གསུམ་བཏུང་ངོ་། །བཞི་པ་ཚད་མེད་པ་ནི་བདག་གིས་རྫོགས་པའི་བྱང་ཆུབ་ཀྱི་གོ་
འཕང་ཐོབ་པར་བྱས་ལ། སེམས་ཅན་ཐམས་ཅད་སྲིད་པའི་སྡུག་བསྔལ་གྱི་རྒྱ་མཚོ་
ལས་བསྒྲལ་བར་བྱའོ། །ཞེས་བསམས་ཏེ། དེ་ལ་ཚད་མེད་བཞི་ཚང་ངོ་། །ལྔ་པ་
-118

རྡོ་རྗེ་རྣལ་འབྱོར་མའི་ཞལ་གདམས་དོན་བཅུ་གཅིག་མ།
བླ་མའི་རྣལ་འབྱོར་ནི། ནམ་མཁའ་ལ་རིན་པོ་ཆེའི་ཁྲི་ལ་བླ་མ་དར་ལ་བབ་པའི་ཆ་
ལུགས། རུས་པའི་རྒྱན་དྲུག་དང་བཅས་པ། ཌ་མ་རུ་དང༌་། ཁ་ཊཱཾ་ག་དང༌། ཐོད་
པ་འཛིན་པ་བསམས་ལ། དེ་ལ་དཀོན་མཆོག་གསུམ་གྱི་རང་བཞིན་ཡིན་(༦༣)སྙམ་
དུ་བསམ་ཞིང་གུས་འདུད་དྲག་པོ་བྱའོ། །དྲུག་པ་ལྷར་བསྐྱེད་པ་ནི། རང་གི་སྙིང་
གར་ཟླ་བའི་དཀྱིལ་འཁོར་ལ།  ྃབཾ་ཡིག་དམར་པོ།
དེའི་མཐའ་མ་སྔགས་ཀྱི་ཕྲེང་བ་
ཁ་དོག་དམར་པོ་གཡོན་སྐོར་དུ་བཀོད་ལ། དེ་ལས་འོད་ཟེར་བྱུང་བས་ལུས་ཕྱི་ནང་
ཐམས་ཅད་འོད་ཟེར་གྱིས་གང་སྟེ། དེས་ལུས་ངག་ཡིད་གསུམ་གྱི་སྡིག་སྒྲིབ་ཐམས་
ཅད་དག་པས་ལུས་ཤེལ་སྒོང་དག་པ་བཞིན་གྱུར་ནས། རྗེ་བཙུན་མ་གཞུང་ནས་
འབྱུང་བ་བཞིན་བསྐྱེད་དེ་གསལ་གདབ་བོ། །བདུན་པ་དེ་ནས་འགྲོ་བ་དག་པར་བྱ་
བ་ནི། སྔགས་ཕྲེང་ལས་འོད་ཟེར་བྱུང་སྟེ། བ་སྤུའི་བུ་ག་ནས་སོང་། རིགས་དྲུག་གི་
སེམས་ཅན་ལ་ཕོག་པས། དེ་ཐམས་ཅད་ཀྱི་ལུས་ངག་ཡིད་གསུམ་གྱི་སྒྲིབ་པ་དག་པར་
བསམ་ཞིང་། རྗེ་བཙུན་མའི་སྐུར་བསྐྱེད་དོ། །བརྒྱད་པ་དཔའ་བོ་དང་དཔའ་མོ་དང་
རྣལ་འབྱོར་མས་བྱིན་གྱིས་བརླབ་པ་ནི། ཡང་འོད་འཕྲོས་པས་དཔའ་བོ་དང་དཔའ་མོ་
རྣལ་འབྱོར་མ་ཐམས་ཅད་དང་སེམས་ཅན་ཐམས་ཅད་ཀྱང་རྣལ་འབྱོར་མར་བསྐྱེད་པ་
དེ་ཐམས་ཅད་བདག་གི་བ་སྤུའི་བུ་ག་ནས་བསྡུ་ཞིང་ཐིམ་པར་བྱའོ། །དགུ་པ་བཟླས་
པ་ནི། ངག་བཟླས་བྱེད་ན་སྙིང་གའི་སྔགས་ཕྲེང་ལ་དམིགས་ལ་བཟླས་པ་བྱ། ཡིད་
བཟླས་ཀྱི་དོན་ལ་རྫོགས་རིམ་མཚན་བཅས། དེའང་བདེ་བ་སྐྱོང་བར་འདོད་ན་གསང་
གནས་སུ་ཆོས་འབྱུང་ཉིས་བརྩེགས་སམ། རྐྱང་པ་གང་རུང་དམར་སང་ངེ་བ་ཅིག་
བསྒོམ། དེའི་གྲྭ་རྣམས་སུ་དགའ་བ་འཁྱིལ་བ་བཞིའང་དམིགས། དབུས་སུ་བྃ་ཡིག་
ལ་སྔགས་ཕྲེང་གཡོན་སྐོར་དུ་བཀོད་དེ། དེ་ལ་དམིགས་ཏེ་རླུང་མནན་ཅིང་འོག་རླུང་
ཡང་བསྐུམ། དེ་ལྟ་བུ་ཡིད་ཀྱིས་བཟླས་པ་བདུན་ནམ། དེ་མ་བྱུང་ན་ལྔའམ། དེ་
119

ས་སྐྱ་བཀའ་འབུམ། ༼པ༽ རྗེ་བཙུན་གྲགས་པ་རྒྱལ་མཚན་གྱི་གསུང་རབ་གླེགས་བམ་གསུམ་པ།
མ་བྱུང་ན་གསུམ་བྱའོ། །ཕྱིས་གོམས་པ་དང༌། རིམ་གྱིས་གྲངས་མང་དུ་བྱའོ། །དྲོད་
དང་བདེ་བ་སྐྱེ་ཞིང་འཕར་གཡོ་དྲག་ཏུ་འབྱུང་ཞིང་ཡང་རིམ་གྱིས་ཀློད། མི་རྟོག་པ་
དོན་དུ་གཉེར་ན་ལྟེ་བར་བྱའོ། །དུ་བ་ལ་སོགས་པའི་རྟགས་རྣམས་ཀྱང་འདི་ཉིད་
ལས་འབྱུང་ངོ། །བཅུ་པ་བསམ་གྱིས་མི་ཁྱབ་པ་ནི།
སྙིང་གའི་སྔགས་ཕྲེང་ལས་འོད་
འཕྲོས་པས་ཁམས་གསུམ་ཐམས་ཅད་འོད་ཟེར་གྱིས་གང་། དེ་ནས། གཟུགས་མེད་
ཁམས་ལུས་ཀྱི་སྟོད་ཀྱི་ཆ་ལ། གཟུགས་ཁམས་བར་གྱི་ཆ་ལ། འདོད་ཁམས་སྨད་ཀྱི་
ཆ་ལ། རང་ཡང་སྔགས་དང་ཟླ་བ་ལ། ཟླ་བ་སྔགས་ལ། དེ་བཾ་ལ། དེ་ཐིག་ལེ་
ལ། དེ་ནཱ་ད་དཀར་དམར་དུ་གྱུར་ཏེ། ཆུ་ལ་རླབས་ཐིམ་པ་ལྟར་ཅི་ཡང་མི་དམིགས་
པར་གྱུར་པར་བསམས་ལ། དེའི་ངང་ལ་ཤེས་པ་ཀློད་དེ། དེ་ལ་ཇི་ཙམ་གནས་ཚད་
དུ་བཞག་གོ། །ཞི་གནས་ཤས་ཆེ་ན་ནཱ་དར་ལྡང་ངོ་། །གསལ་བ་དང་བདེ་བ་ཤས་
ཆེ་ན་སྟོང་པར་བཞག་གོ། །དེ་ནས་ལྡང་བ་ནི་སྔ་མ་ལྟར་ཕྱག་མཚན་མེད་པའི་སྐུར་
ལྡང་ངོ༌། །བཅུ་གཅིག་པ་སྤྱོད་ལམ་ནི་རང་དང་སྣང་བ་ཐམས་ཅད་རྣལ་འབྱོར་མའི་
སྐུར་དམིགས། ལྷ་ལ་ལྷ་མཆོད་པར་དམིགས་པ་སྐུའི་དགའ་བ། དེའང་སྒྱུ་མ་ལྟ་བུའི་
སྐུ་དང༌་། བསམ་གྱིས་མི་ཁྱབ་པའི་ངང་ལས་མ་གཡོས་པར་དྲན་པར་བྱ་བ་ཐུགས་
ཀྱི་དགའ་བ། སྒྲ་གྲག་པ་ཐམས་ཅད་ངག་གི་བཟླས་པར་བྱ་བ་གསུང་གི་དགའ་བ་
སྟེ། དེ་ལྟར་དོན་བཅུ་གཅིག་གོ། །འདིའི་ཕྱི་མཆོད་མདོར་བསྡུས་བྱེད་ན། དུས་
རྒྱུན་དུའམ་ཚེས་བཅུ་རྣམ་པ་གཉིས་ལ། མཆོད་པ་ལྔ་དང་ནང་མཆོད་བ་ལིཾ་གཅིག་
བཤམས། འཁར་བའི་སྣོད་གཅིག་མདུན་དུ་བཞག་ལ། རང་ལྷའི་རྣལ་འབྱོར་རྫོགས་
པར་བྱ་སྟེ། ངག་བཟླས་ཅུང་ཟད་བྱ་སྟེ། དེ་ནས་ཆང་བྱིན་གྱིས་བརླབས་ལ་འབྲུ་
གསུམ་བརྗོད་ཅིང་ཧོ་ཞེས་(༦༤)པས་དེ་བདུད་རྩིར་བསམ། མཐེབ་སྲིན་སྦྱར་ལ་ཆོས་
འབྱུང་གཡོན་སྐོར་དུ་བྲི། དེའི་དབུས་སུ་བྃ་ཞེས་བརྗོད་དེ། སྲིན་ལག་རེག་པས་དེར་
-120-

རྡོ་རྗེ་རྣལ་འབྱོར་མའི་ཞལ་གདམས་དོན་བཅུ་གཅིག་མ།
གདན་གཞི་སྐད་ཅིག་གིས་བསམ། རང་གི་ལྟེ་བའི་བྃ་ལས་བཾ་གཅིག་ཆད་དེ་གདན་
སྟེང་དུ་སོང་བས་རྣལ་འབྱོར་མ་རང་འདྲ་བ་བསྐྱེད་དེ། དེ་ལ་ཕྱོགས་བཅུའི་དཔའ་
བོ་དང་། རྣལ་འབྱོར་མ་རྣམས་བསྡུས་ལ། གཉིས་སུ་མེད་པར་བསྟིམ། དེ་ནས་
མཆོད་པ་རྣམས་ཨ་མྲྀ་ཏས་བསངས། མཆོད་པ་རེ་རེ་ཡང་འདོད་ཡོན་ལྔ་ལྔའི་ལྷ་མོ་
དང་ལྡན་པར་བསམ། དེ་ནས་མཆོད་པ་ལྔས་མཆོད། སྙིང་པོ་ཉིད་ཀྱིས་ནང་མཆོད་
ཀྱིས་མཆོད། གཏོར་མ་དབུལ། དེ་ནས་གཞན་གྱི་དོན་མི་བྱེད་ན་སྔར་བཞིན་སྙིང་
གའི་སྔགས་ཕྲེང་ལས་འཕྲོ་འདུ་བྱ། གཞན་དོན་བྱེད་ན་ལྟེ་བའི་སྔགས་ཕྲེང་གཉིས་
ཀྱི་འཕྲོ་འདུ་ལ་དམིགས་ཏེ་བཟླས་པ་བྱའོ། ། དེ་ནས་ཨ་མྲྀ་ཏས་ཁྲུས་པྱས་པའི་སློབ་
མ་ཆང་གི་མཎྜལ་གྱི་སྟེང་དུ་ཙོག་པུར་བཞག་སྟེ། དངོས་པོ་ཀུན་ལ་མ་ཆགས་པའི་
བློ་བསྐྱེད། བླ་མ་ལ་གུས་པ་བསྐྱེད་དུ་གཞུག །དེ་ནས་བླ་མའི་ལྟེ་བའི་སྔགས་ལས་
འོད་ཟེར་དམར་པོ་བྱུང་སྟེ་སློབ་མའི་ལྟེ་བར་ཞུགས། ལྟེ་བའི་སྔགས་ཕྲེང་དང་བྃ་ཡིག་
ལས་འོད་སྟེང་དུ་ལངས་ཏེ། ཧཾ་ཞུ་བར་བསམ། གཉིས་ཀས་དེ་བཞིན་དུ་བྱས། བླ་
མས་ཉེ་སྙིང་ཅུང་ཟད་བཟླས། ཌ་མ་རུའི་སྒྲ་བག་ཙམ་རེས་འཇོག་ཏུ་བྱ།
གཞན་མི་
བྱ། སྤོགས་ཆོག་མེད། བདུད་རྩིས་བསྲུང་བ་བྱ། ཁྱོད་ལ་ཆོས་སྐུའི་རྟོགས་པ་བསྐྱེད་
པ་ཡིན་ནོ། །ཞེས་ཡིད་ཆེས་བསྐྱེད། དེ་ནས་ཚོགས་ལ་རོལ། གཞན་དོན་མི་བྱེད
ན་གཏོར་མ་བཏང་བ་དང་ཚོགས་ལ་རོལ། ཚོགས་མེད་ནའང་དེ་ལྟར་བྱ། འདི་
ལ་བདུད་རྩི་མྱང་བ་ཉིད་ཀྱིས་སྲུང་བར་འགྱུར་གྱི་སྲུང་བ་གཞན་མེད། ཤྲཱི་ནཱ་རོ་ཏ་
པའི་གསུང་ངག་བདུད་རྩི་ལྟ་བུའི་དོན་བྱང་ཆུབ་སེམས་དཔས་བཀྲོལ་བའོ།། །།
121